બોરિંગ વક્તાને અટકાવવા એલાર્મ ઘડિયાળ રાખવાનું સૂચન હમણાં કોઈએ કર્યું છે. આ સૂચન સારું છે, પરંતુ મારો બે કારણસર વિરોધ છેઃ (1) ઘણા ખરા વક્તાઓ એલાર્મપ્રૂફ હોવાના. એલાર્મ ઘડિયાળની એમના પર કોઈ અસર નહિ થવાની. બહેરા વક્તાઓ માટે તો આ સૂચનનો કશો અર્થ જ નથી. (2) ભાષણ દરમિયાન નિરાંતે ઊંઘી રહેલા બહુમતી શ્રોતાઓ એલાર્મ ઘડિયાળને કારણે જાગી જાય એનું શું? ભાષણ સાંભળતી વખતે ઊંઘી જવું એ શ્રોતાઓનો કર્ણસિદ્ધ અધિકાર છે, પ્રભુનું અણમોલું વરદાન છે. દુનિયાભરના માનવઅધિકાર પંચોએ આ અધિકારની રક્ષા માટે ઝુંબેશ ચલાવવી જોઈએ.